
Projektas „Bendra istorija – bendri maršrutai“ Nr. LT-PL-4R-293 

Žvėrinčiaus miškas kasmet susilaukia vis didesnio lankytojų skaičiaus. Ypač populiarus jis tapo karantino metu, kai šeimos su vaikais norėjo saugiai praleisti laisvalaikį gryname ore. Gera žinia tiek Birštono gyventojams, tiek kurorto svečiams – toliau bus tvarkomas ir rekonstruojamas likęs senas 1,5 km ilgio Žvėrinčiaus miško dviračių – pėsčiųjų tako ruožas. Galimybė rekonstruoti šį taką atsirado laimėjus Lietuvos – Lenkijos bendradarbiavimo per sieną projektų konkursą ir pasirašius projekto „Bendra istorija – bendri maršrutai“ Nr. LT-PL-4R-293 finansavimo sutartį. Projekto partneriais tapo Lenkijos Stare Juchy valsčiaus administracija ir Elko apskrities valstybinė miškų urėdija. 
Projekto tikslas – vystyti turizmo potencialą pasienio regionuose: Birštono savivaldybė ir Stare Juchy valsčius sukurs informacinę sistemą istoriniam ir gamtinio paveldo pristatymui bei turizmo maršrutus pasienio regione. Įgyvendinant projektą bus sukurti nauji arba atnaujinti esami dviračių pėsčiųjų maršrutai Birštono savivaldybėje ir Stare Juchy valsčiuje. Šiuose maršrutuose bus įrengta istorinė paveldo informacinė sistema, informacinė kampanija bus vykdoma rengiant bendrus maršrutų žemėlapius, informacija apie naujus maršrutus bus skleidžiama per turizmo informacijos centrus, tinklalapius. Projekto dalyviai dalyvaus gerosios praktikos mainuose tarp projekto partnerių. 
Projektu bus skatinamas nematerialaus kultūros paveldo išsaugojimas organizuojant medžio skulptūrų  drožybos simpoziumą Birštone ir seminarą vietiniams gyventojams bei lankytojams. Simpoziume dalyvaus Lietuvos ir Lenkijos drožėjai. Lenkijos pusėje bus organizuojamas renginys dalyviams iš Lietuvos ir savivaldybės gyventojams pristatant vietos kultūrą ir istorinį paveldą. 
Bendra projekto vertė yra 666 017,17 eurų, iš kurių 566 114,57 eurai yra Europos regioninės plėtros fondo lėšos. Birštono savivaldybei tenkanti biudžeto dalis 266 942,15 eurų. Projekto įgyvendinimo trukmė 2020 – 2021 metai. 
Strateginio planavimo ir investicijų skyriaus informacija

